  Майя Бывальцева 6-тӥ гудырикошконэ Можга карын удмуртъёслэн «Выль» шулдыръяськонзы ортчоз. Туэ нырысьсэ со выль сямен радъяськоз, ивортэ Удмуртиысь калыкъёслэн эшъяськон юртсылэн пресс-службаез. «Вазен та шулдыръяськон Можга карлэн Краснопольской ёросаз гинэ ортче вал, пумен со паськытаз но ёрос праздниклы пӧрмиз. Нош туэ Алнаш, Грак, Пичи Пурга, Кизнер но Вавож ёросъёсысь куноос вуозы. Можга ёросысь «Удмурт Кенеш» огазеяськонлэн кивалтӥсезлэн Эдуард Петровлэн верамезъя, шулдыръяськонлэн пуштросэз но ортчон радыз, мукет аръёсын ӵошатыса, пӧртэмгес луоз», - верамын ивортонын. Кӧснуналэ Сюги шур дуре Выльгурт пуксёз. Гуртлэн урамъёсыз аспӧртэмлыко: Йӧл урам, Нянь урам, Чечы урам, Емышо урам, Сӥль урам. Куноос, та урамъёстӥ поръякузы, ёросъёсын поттэм сиён-юонъёсты веръяны но басьтыны быгатозы. Шулдыръяськонэ пыриськозы нылпиос, семья ансамбльёс, пӧртэм вожвылъяськонъёсын, фестивальёсын вормисьёс. Нимысьтыз программа — «Егит емыш» — дасямын быдэ вуэм егитъёслы. Татын эскерозы соослэсь «бадӟым улонлы» дась луэмзэс. Тегъёс: Лулчеберет Туризм Можга Удмуртия удмуртъёс праздникъёс  